NARIADENIE RADY (ES) č. 2132/2004
zo 6. decembra 2004,
ktorým sa na rybársky rok 2005 stanovujú orientačné ceny a výrobné ceny Spoločenstva na určité produkty rybolovu podľa nariadenia (ES) č. 104/2000
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s produktmi rybolovu a akvakultúry (1), najmä na jeho článok 18 ods. 3 a článok 26 ods. 1,
so zreteľom na návrh Komisie,
keďže:
(1)
Článok 18 ods. 1 a článok 26 ods. 1 nariadenia (ES) č. 104/2000 stanovujú, že orientačná cena a výrobná cena Spoločenstva by sa mali pevne stanoviť na každý rybársky rok, aby sa určila výška cien na intervenciu v prípade určitých produktov rybolovu na trhu.
(2)
Článok 18 ods. 1 nariadenia (ES) č. 104/2000 vyžaduje stanovenie orientačnej ceny každého produktu alebo skupiny produktov uvedených v prílohách I a II uvedeného nariadenia.
(3)
Na základe bežne dostupných údajov o cenách dotknutých produktov a kritérií stanovených v článku 18 ods. 2 nariadenia (ES) č. 104/2000 by sa orientačné ceny na rybársky rok 2005 mali zvýšiť, zachovať alebo znížiť podľa druhu rýb.
(4)
Nariadenie (ES) č. 104/2000 stanovuje, že výrobná cena Spoločenstva sa určí pre každý produkt uvedený v prílohe III uvedeného nariadenia. Stačí zaviesť výrobnú cenu Spoločenstva iba pre jeden z produktov uvedených v prílohe III k nariadeniu (ES) č. 104/2000, lebo ceny ostatných produktov sa vypočítajú pomocou prevodných koeficientov stanovených nariadením Komisie (EHS) č. 3510/82 (2).
(5)
Na základe kritérií stanovených v prvej a druhej zarážke článku 18 ods. 2 a v článku 26 ods. 1 nariadenia (ES) č. 104/2000 by sa výrobná cena Spoločenstva na rybársky rok 2005 mala upraviť.
(6)
Z dôvodu naliehavosti tejto záležitosti, je potrebné udeliť výnimku zo šesťtýždennej lehoty uvedenej v časti I bode 3 Protokolu o úlohe národných parlamentov v Európskej únii pripojeného k Zmluve o Európskej únii,
PRIJALA TOTO NARIADENIE:
Článok 1
Na rybársky rok od 1. januára do 31. decembra 2005 sa orientačné ceny ustanovené v článku 18 ods. 1 nariadenia (ES) č. 104/2000 určujú v prílohe I k tomuto nariadeniu.
Článok 2
Na rybársky rok od 1. januára do 31. decembra 2005 sa výrobné ceny Spoločenstva ustanovené v článku 26 ods. 1 nariadenia (ES) č. 104/2000 určujú v prílohe II k tomuto nariadeniu.
Článok 3
Toto nariadenie nadobúda účinnosť 1. januára 2005.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. decembra 2004